উত্তর কোরিয়া
উত্তর কোরিয়া উত্তর-পূর্ব এশিয়ার একটি রাষ্ট্র যা কোরীয় উপদ্বীপের উত্তর অর্ধাংশ নিয়ে গঠিত। এর সরকারি নাম গণতান্ত্রিক গণপ্রজাতন্ত্রী কোরিয়া (কোরীয় ভাষায় 조선민주주의인민공화국 "চোসন্‌ মিন্‌জুজুই্যই ইন্‌মিন্‌ কোংহুয়াগুক্‌")। উত্তর কোরিয়ার উত্তরে গণচীন, উত্তর-পূর্বে রাশিয়া, পূর্বে জাপান সাগর, দক্ষিণে দক্ষিণ কোরিয়া এবং পশ্চিমে পীত সাগর অবস্থিত। দেশটির আয়তন ১,২০,৫৩৮ বর্গকিলোমিটার। উত্তর কোরিয়া রাষ্ট্রটি ১৯৪৮ সালে প্রতিষ্ঠা লাভ করে। তখন দ্বিতীয় বিশ্বযুদ্ধ শেষে সোভিয়েত সামরিক বাহিনী কোরীয় উপদ্বীপের উপরের অর্ধাংশ নিয়ন্ত্রণ করেছিল। ১৯৫০-এর দশকের কোরীয় যুদ্ধের পর থেকে এটি সমাজতান্ত্রিক শাসনের অধীনে রয়েছে। উত্তর কোরিয়ার রাজধানী ও বৃহত্তম শহরের নাম পিয়ং ইয়াং। উত্তর কোরিয়া এবং দক্ষিণ কোরিয়া মধ্যবর্তী অবস্থিত কোরীয় সেনামুক্ত অঞ্চল ও প্রাবর অঞ্চল। আম্নোক নদী এবং তুমান নদী উত্তর কোরিয়া এবং গণচীন এর মধ্যবর্তী সীমান্তে অবস্থিত। তুমান নদী একটি অংশ একেবারে উত্তর-পূর্ব অংশে রাশিয়ার সঙ্গে সীমান্ত রয়েছে।
গণ্ডকী প্রদেশ
গণ্ডকী প্রদেশের আয়তন প্রায় ২১,৭৭৩ বর্গ কিলোমিটার, যা নেপালের মোট আয়তনের প্রায় ১৪.৬৬%। প্রদেশটি নেপালের হিমালয়ান, পার্বত্য ও তরাই অঞ্চলব্যাপী বিস্তৃত। প্রদেশের ৫,৯১৯ বর্গ কিলোমিটার এলাকা (২৬.৮%) হিমালয় অঞ্চল, ১৪,৬০৪ বর্গ কিলোমিটার (৬৭.২%) পার্বত্য অঞ্চল ও ১,৩১০ বর্গ কিলোমিটার (৬%) এলাকা তরাই অঞ্চলে বিস্তৃত।
নেপালের নতুন সংবিধান অনুসারে, গণ্ডকী প্রদেশের প্রধান প্রশাসনিক কর্মকর্তা হলেন গভর্নর, সরকারের প্রধান হলেন মুখ্যমন্ত্রী এবং প্রদেশের বিচার বিভাগের প্রধান হলেন পোখরা উচ্চ আদালতের প্রধান বিচারপতি। গণ্ডকী প্রদেশের বর্তমান গভর্নর হলেন বাবুরাম কন্বর, মুখ্যমন্ত্রী পৃথ্বী সুব্বা গুরুং এবং পোখরা উচ্চ আদালতের প্রধান বিচারপতি হলেন পুরুষোত্তম ভাণ্ডারী। গণ্ডকী প্রদেশ সভার আসন সংখ্যা ৬০। নেপালের কেন্দ্রীয় প্রতিনিধি সভার ১৮ জন সদস্য এই প্রদেশ থেকে নির্বাচিত হন।